Ноћ у Боки
Алекса Шантић 

Херцег-Нови ћути... Тек с Тврткова града
Из бршљана свелог, пун бола и јада,
     Свети гласак звони...
Да л' то добри анђô над могилом нада
     Благе сузе рони?
Ил' рањено тиче у ту нојцу црну
Са починка свога са цијуком прхну?

Не, ја знадем гласак што се болом креће:
То ловћенска вила на руине слеће
     Па их сузом кваси.
За златнијем добом, што се вратит неће,
     Златне трга власи
И цјелива бршљан - цигли вијенац свео,
На развали краља што се тужан сплео.

Шантићеве песме 1901.